**Ministru kabineta noteikumu projekta „Grozījumi Ministru kabineta 2009.gada 24.februāra noteikumos Nr.193 „Noteikumi par ārstniecības atbalsta personu sertifikācijas kārtību un sertificējamo ārstniecības atbalsta personu profesijām”” sākotnējās ietekmes novērtējuma ziņojums (anotācija)**

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums | Ārstniecības likuma 29.panta trešā daļa. Ministru kabineta 2012.gada 7.augusta sēdē dotais uzdevums (prot. Nr.44 10.§, TA-1514, 2.punkts).Ministru kabineta 2009.gada 29.jūlija rīkojuma Nr.509 „Par Veselības ministrijas padotībā esošo valsts pārvaldes iestāžu reorganizāciju” 1.2.2., 1.2.4., 2.3.2.2. un 2.3.2.4. un 2.5.2.3.apakšpunkts (turpmāk – Rīkojums Nr.509).Ministru kabineta 2011.gada 7.septembra rīkojuma Nr.436 „Par Veselības norēķinu centra un Veselības ekonomikas centra reorganizāciju” 1. un 2.punkts (turpmāk – Rīkojums Nr.436). |
| 2.  | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Ministru kabineta 2009.gada 24.februāra noteikumi Nr.193 „Noteikumi par ārstniecības atbalsta personu sertifikācijas kārtību un sertificējamo ārstniecības atbalsta personu profesijām” (turpmāk – Noteikumi Nr.193) nosaka ārstniecības atbalsta personu sertifikācijas kārtību un sertificējamo ārstniecības atbalsta personu profesijas. Saskaņā ar Noteikumu Nr.193 10.punktu sertifikācijas eksāmenu nevar kārtot ārstniecības atbalsta persona, kura ar tiesas nolēmumu atzīta par rīcībnespējīgu vai sodīta par tīša noziedzīga nodarījuma izdarīšanu pret personu, neatkarīgi no sodāmības dzēšanas vai noņemšanas. Atbilstoši Tieslietu ministrijas norādēm šāds tiesiskais regulējums neatbilst Latvijas Republikas Satversmes 116.pantam un Ārstniecības likumā noteiktajam pilnvarojumam, tādēļ tas ir svītrojams. Ņemot vērā minēto, nepieciešami grozījumi Noteikumos Nr.193, svītrojot 10.punktu. Noteikumu Nr.193 22.4.apakšpunktā ir noteikts, ka par izsniegtā ārstniecības atbalsta personas sertifikāta anulēšanu Latvijas Ārstniecības personu profesionālo organizāciju savienība paziņo ārstniecības personu un ārstniecības atbalsta personu reģistram. Atbilstoši Ministru kabineta 2005.gada 1.februāra noteikumu Nr.82 „Veselības statistikas un medicīnas tehnoloģiju valsts aģentūras nolikums” (zaudēja spēku 2009.gada 3.oktobrī) 3.2.apakšpunktam ārstniecības personu reģistra veidošana, papildināšana un uzturēšana līdz 2009.gada 2.oktobrim bija viena no Veselības statistikas un medicīnas tehnoloģiju valsts aģentūras funkcijām. Saskaņā ar Rīkojuma Nr.509 1.2.4. un 2.5.2.3.apakšpunktu 2009.gadā tika veikta Veselības statistikas un medicīnas tehnoloģiju valsts aģentūras reorganizācija (aģentūra beidza pastāvēt), kā rezultātā ārstniecības personu reģistra papildināšanas un uzturēšanas funkciju pārņēma Veselības inspekcija. Ņemot vērā minēto, nepieciešams svītrot Noteikumu Nr.193 22.4.apakšpunktu, jo tas dublē 22.3.apakšpunktā noteikto. Saskaņā ar Noteikumu Nr.193 22.5.apakšpunktu lēmumu par izsniegtā ārstniecības atbalsta personas sertifikāta anulēšanu Latvijas Ārstniecības personu profesionālo organizāciju savienība paziņo Veselības obligātās apdrošināšanas valsts aģentūrai, jo saskaņā ar Ministru kabineta 2002.gada 27.decembra noteikumu Nr.583 „Veselības obligātās apdrošināšanas valsts aģentūras nolikums” (zaudēja spēku 2009.gada 10.oktobrī) 4.2. un 4.7.apakšpunktu minētās aģentūras kompetencē līdz 2009.gada 9.oktobrim bija līgumu slēgšana par valsts apmaksāto veselības aprūpes pakalpojumu sniegšanu, kā arī samaksas veikšana par veselības aprūpes pakalpojumiem. Atbilstoši Rīkojuma Nr.509 1.2.2., 2.3.2.2. un 2.3.2.4.apakšpunktam 2009.gadā tika veikta Veselības obligātās apdrošināšanas valsts aģentūras reorganizācija, uz tās bāzes izveidojot tiešās pārvaldes iestādi – Veselības norēķinu centrs, kura bija aģentūras funkciju – līgumu slēgšana par valsts apmaksāto veselības aprūpes pakalpojumu sniegšanu un samaksas veikšana par veselības aprūpes pakalpojumiem – pārņēmēja. Savukārt saskaņā ar Rīkojuma Nr.436 1. un 2.punktu Veselības norēķinu centrs 2011.gadā tika apvienots ar veselības ministra pakļautības tiešās pārvaldes iestādi – Veselības ekonomikas centrs, izveidojot jaunu veselības ministra pakļautībā esošu tiešās pārvaldes iestādi – Nacionālais veselības dienests. Pamatojoties uz Ministru kabineta 2011.gada 1.novembra noteikumu Nr.850 „Nacionālā veselības dienesta nolikums” 3.1.apakšpunktu viena no Nacionālā veselības dienesta funkcijām ir veselības aprūpei paredzēto valsts budžeta līdzekļu administrēšana un norēķināšanās par sniegtajiem veselības aprūpes pakalpojumiem ārstniecības iestādēs saskaņā ar noslēgtajiem līgumiem. Ņemot vērā minēto, nepieciešams tehnisks grozījums Noteikumu Nr.193 22.5.apakšpunktā, aizstājot Veselības obligātās apdrošināšanas valsts aģentūras nosaukumu ar Nacionālā veselības dienesta nosaukumu. Noteikumu Nr.193 1.pielikumā ir noteiktas sertificējamo ārstniecības atbalsta personu profesijas atbilstoši Ministru kabineta 2007.gada 13.februāra noteikumos Nr.125 „Noteikumi par profesiju klasifikatoru, profesijai atbilstošiem pamatuzdevumiem un kvalifikācijas pamatprasībām un profesiju klasifikatora lietošanas un aktualizēšanas kārtību” iekļautajiem profesiju nosaukumiem un kodiem. Minētie noteikumi 2010.gada 1.jūnijā zaudēja spēku, jo spēkā stājās Ministru kabineta 2010.gada 18.maija noteikumi Nr.461 „Noteikumi par Profesiju klasifikatoru, profesijai atbilstošiem pamatuzdevumiem un kvalifikācijas pamatprasībām un Profesiju klasifikatora lietošanas un aktualizēšanas kārtību” (turpmāk – Profesiju klasifikators). Ņemot vērā minēto un Ministru kabineta 2012.gada 7.augusta sēdes protokola Nr.44 10.§ 2.punktā doto uzdevumu, nepieciešami grozījumi Noteikumos Nr.193, lai saskaņotu sertificējamo ārstniecības atbalsta personu profesiju kodus ar Profesiju klasifikatorā iekļautajiem profesiju kodiem. Papildus Veselības ministrijas, Veselības inspekcijas, Latvijas Ārstu biedrības, Latvijas Māsu asociācijas un Latvijas Ārstniecības personu profesionālo organizāciju savienības (ārstniecības atbalsta personu sertifikācijas institūcija) neformālas darba grupas ietvaros, izstrādājot Ministru kabineta noteikumu projektu „Ārstniecības personu un ārstniecības atbalsta personu reģistra izveides, papildināšanas un uzturēšanas kārtība”, ir pārskatītas arī Noteikumu Nr.193 1.pielikumā ietvertās sertificējamo ārstniecības atbalsta personu profesijas un atsevišķas profesijas, ņemot vērā minēto organizāciju viedokļus, ir svītrotas. Ministru kabineta noteikumu projekta „Grozījumi Ministru kabineta 2009.gada 24.februāra noteikumos Nr.193 „Noteikumi par ārstniecības atbalsta personu sertifikācijas kārtību un sertificējamo ārstniecības atbalsta personu profesijām”” (turpmāk – Noteikumu projekts) mērķis un būtība ir grozījumu veikšana Noteikumos Nr.193, lai:1. novērstu Noteikumos Nr.193 ietverto prasību neatbilstību Satversmes 116.pantam un Ārstniecības likumā noteiktajam pilnvarojumam (Noteikumu Nr.193 10.punkts svītrots);
2. novērstu tiesību normu dublēšanos (svītrots Noteikumu Nr.193 22.4.apakšpunkts);
3. aizstātu Veselības obligātās apdrošināšanas valsts aģentūras nosaukumu ar Nacionālā veselības dienesta nosaukumu, ņemot vērā aģentūras reorganizāciju 2009.gadā (grozīts Noteikumu Nr.193 22.5.apakšpunkts);
4. pārskatītu sertificējamo ārstniecības atbalsta personu profesiju sarakstu, kā arī saskaņotu sertificējamo ārstniecības atbalsta personu profesiju kodus ar Profesiju klasifikatorā iekļautajiem profesiju kodiem (Noteikumu Nr.193 1.pielikums izteikts jaunā redakcijā).

Noteikumu projekts pilnībā atrisinās šajā sadaļā minētās problēmas. |
| 3.  | Projekta izstrādē iesaistītās institūcijas | Veselības inspekcija, Latvijas Ārstu biedrība, Latvijas Māsu asociācija un Latvijas Ārstniecības personu profesionālo organizāciju savienība.  |
| 4.  | Cita informācija | Nav |

|  |
| --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Noteikumu projektā ietvertās prasības attiecas uz Veselības inspekciju, Nacionālo veselības dienestu, sertificētām ārstniecības atbalsta personām (Reģistrā ir reģistrētas 1 109 ārstniecības atbalsta personas (dati uz 2015.gada 1.janvāri)) un ārstniecības atbalsta personām, kuras vēlēsies veikt sertifikāciju (skaitliskais lielums nav nosakāms), kā arī Latvijas Ārstniecības personu profesionālo organizāciju savienību.  |
| 2.  | Tiesiskā regulējuma ietekme uz tautsaimniecību un administratīvo slogu  | Noteikumu projektam nav ietekme uz tautsaimniecību vai administratīvo slogu, jo tā pamatā ir tehniskas dabas grozījumi. Attiecībā uz ārstniecības atbalsta personu profesijām, kuras tiek svītrotas no sertificējamo personu saraksta norādāms, ka atbilstoši Ārstniecības personu un ārstniecības atbalsta personu reģistra datiem šobrīd nav neviena persona, kurai būtu ārstniecības atbalsta personas sertifikāts kādā no svītrojamām profesijām. Līdz ar to secināms, ka Noteikumu projektam nav ietekmes uz administratīvo slogu minētajām ārstniecības atbalsta personām, kā arī uz Latvijas Ārstniecības personu profesionālo organizāciju savienību, kas ir ārstniecības atbalsta personu sertifikācijas institūcija.  |
| 3. | Administratīvo izmaksu monetārs novērtējums  | Projekts šo jomu neskar |
| 4.  | Cita informācija | Nav |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| 1. | Nepieciešamie saistītie tiesību aktu projekti | Noteikumu projekts izskatīšanai Ministru kabinetā tiek virzīts vienlaicīgi ar Ministru kabineta noteikumu projektu „Ārstniecības personu un ārstniecības atbalsta personu reģistra izveides, papildināšanas un uzturēšanas kārtība”, kura 2.pielikumā ir ietverts ārstniecības atbalsta personu reģistrācijai Ārstniecības personu un ārstniecības atbalsta personu reģistrā nepieciešamais ārstniecības atbalsta personu specialitāšu klasifikators (Ministru kabineta noteikumu projekts izsludināts Valsts sekretāru 2015.gada 21.maija sanāksmē (prot. Nr.20 32.§, VSS – 544)).  |
| 2.  | Atbilstīgā institūcija  | Veselības ministrija  |
| 3.  | Cita informācija  | Nav  |

|  |
| --- |
| **VI. Sabiedrības līdzdalība un komunikācijas aktivitātes** |
| 1. | Plānotās sabiedrības līdzdalības un komunikācijas aktivitātes saistībā ar projektu | Noteikumu projekts ir ievietots Veselības ministrijas tīmekļa vietnē: [www.vm.gov.lv](http://www.vm.gov.lv).  |
| 2.  | Sabiedrības līdzdalība projekta izstrādē | Saistībā ar Noteikumu projektā ietverto tiesisko regulējumu sabiedrības līdzdalība atbilstoši Ministru kabineta 2009.gada 25.augusta noteikumiem Nr.970 „Sabiedrības līdzdalības kārtība attīstības plānošanas procesā” tika nodrošināta Ministru kabineta noteikumu projekta „Ārstniecības personu un ārstniecības atbalsta personu reģistra izveides, papildināšanas un uzturēšanas kārtība” izstrādes procesā. Tā kā Noteikumu projekta pamatā ir tehniskas dabas grozījumi (lai saskaņotu minētajā noteikumu projektā un Noteikumos Nr.193 ietvertās prasības), sabiedrības līdzdalība Noteikumu projekta izstrādē nebija nepieciešama. |
| 3. | Sabiedrības līdzdalības rezultāti  | Ministru kabineta noteikumu projekta „Ārstniecības personu un ārstniecības atbalsta personu reģistra izveides, papildināšanas un uzturēšanas kārtība” publiskās apspriešanas laikā iebildumi vai priekšlikumi attiecībā uz ārstniecības atbalsta personu profesijām netika saņemti. |
| 4.  | Cita informācija  | Nav  |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1.  | Projekta izpildē iesaistītās institūcijas | Noteikumu projektā ietverto prasību izpildē tiks iesaistīta Veselības inspekcija, Nacionālais veselības dienests un Latvijas Ārstniecības personu profesionālo organizāciju savienība.  |
| 2.  | Projekta izpildes ietekme uz pārvaldes funkcijām un institucionālo struktūru.Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Projekts šo jomu neskar |
| 3.  | Cita informācija | Noteikumu projektā ietverto prasību izpildi Veselības inspekcija un Nacionālais veselības dienests nodrošinās tām piešķirto valsts budžeta līdzekļu ietvaros.  |

*Anotācijas III un V sadaļa – projekts šīs jomas neskar.*

Veselības ministrs Guntis Belēvičs

Vīza: Valsts sekretāre Solvita Zvidriņa

13.04.2016. 16:25

1 373

Roga

67876093, dace.roga@vm.gov.lv

Bradovska

67876096, Irita.Bradovska@vm.gov.lv